SPOROČILO KOMISIJE EVROPSKEMU PARLAMENTU, EVROPSKEMU SVETU IN SVETU

o tretji oceni uporabe začasne omejitve nenujnih potovanj v EU

I. Uvod

Pandemija COVID-19 je po vsej Evropski uniji povzročila izredne zdravstvene razmere brez primere. Varovanje javnega zdravja je postalo najpomembnejša prednostna naloga tako za EU kot za njene države članice.

Vse države članice so sprejele ukrepe za omejitev učinkov virusa. Sprejeti ukrepi so bili potrebni za varovanje zdravja in dobrega počutja naših državljanov in državljank, vendar so obenem imeli resne posledice svobodo gibanja znotraj EU ter za delovanje in celovitost schengenskega območja. Večina držav članic in pridruženih schengenskih držav je uvedla začasne kontrole na notranjih mejah in ukrepe, ki omejujejo prosto gibanje po EU.

Enotno območje, ki temelji na prostem gibanju in odsotnosti kontrol na notranjih mejah, kakršno je schengensko območje, potrebuje skupno in dosledno usklajeno politiko o zunanjih mejah EU, sedanja pandemija pa še bolj kot sicer terja dosleden in enoten pristop do tretjih držav, pri čemer je glavni cilj varovanje javnega zdravja. Evropska komisija od začetka pandemije počne vse, kar je v njeni moči, da bi zagotovila enotno ukrepanje vseh držav članic EU in pridruženih schengenskih držav.

Voditelji in voditeljice držav oziroma vlad Evropske unije so 10. marca 2020 poudarili potrebo po skupnem evropskem pristopu v zvezi s COVID-19. Komisija je 16. marca 2020 sprejela sporočilo, v katerem je priporočila začasno omejitev nenujnih potovanj iz tretjih držav na območje EU+. Temu priporočilu je 17. marca 2020 sledil dogovor o usklajenem ukrepanju na zunanjih mejah na podlagi priporočila Komisije. Od takrat so vse države članice EU (razen Irske) in pridružene schengenske države (v nadaljnjem besedilu: države članice) sprejele nacionalne odločitve za izvajanje omejitve potovanj.

Komisija je 8. aprila 2020 in 8. maja 2020 sprejela nadaljnji dve sporočili. V zadnjem je Komisija države članice pozvala k podaljšanju omejitve potovanj do 15. junija 2020.

Začasna omejitev potovanj se uporablja za vsa nenujna potovanja iz tretjih držav na območje EU+. Da bi učinek omejitve omejili na potrebni minimum, je priporočilo izvzelo določene kategorije potnikov, ki opravljajo nujno funkcijo ali morajo nujno potovati.

Priporočeno obdobje za ohranitev omejitev potovanj na zunanjih mejah se izteče 15. junija 2020, zato to sporočilo ponuja pristop postopnega in usklajenega odpravljanja teh omejitev potovanj na podlagi sklopa skupnih načel in meril za opredelitev tretjih držav, za katere je mogoče odpraviti omejitev nenujnih potovanj v območje EU+.

II. Razvoj in ocena sedanjega stanja

Predsednica Evropske komisije in predsednik Evropskega sveta sta 15. aprila 2020 predstavila Skupni evropski časovni načrt za odpravo ukrepov za zajezitev COVID-19. V njem je določeno, da naj bi se kontrole na notranjih mejah postopno in usklajeno odpravile, preden bo mogoče v drugi fazi sprostiti začasne omejitve na zunanjih mejah in bodo lahko osebe, ki nimajo prebivališča v EU, spet potovale v EU tudi v nenujnih primerih.

Komisija je v skladu s temi načeli 13. maja predstavila sporočilo z naslovom „Na poti k postopnemu in usklajenemu pristopu k ponovni vzpostavitvi prostega gibanja in odpravi kontrol na notranjih mejah“, in sicer kot del svežnja podpornih ukrepov v zvezi s turizmom in prometom. V njem je določila pristop usklajenega, uravnoteženega in postopnega odpravljanja omejitev potovanj na notranjih mejah in, za obdobje po tem, kot drugo fazo opredelila konec omejitev nenujnih potovanj v območje EU+ prek zunanje meje. Vrstni red je bil sicer jasno opredeljen, vendar se lahko za oba procesa uporablja na splošno podoben pristop in podobna merila glede na epidemiološko stanje, zajezitvene ukrepe, vključno z omejevanjem fizičnih stikov, ob upoštevanju gospodarskih in socialnih vidikov.

Ministri za notranje zadeve so na seji 5. junija 2020 razpravljali o odzivu na pandemijo COVID-19 in o korakih za odpravo novih omejitev. Soglašali so, da so države članice in institucije EU sicer tesno sodelovale, da bi omejile širjenje virusa, vendar usklajevanje še naprej ostaja bistvenega pomena tudi zdaj, ko se stanje izboljšuje. Predsedstvo je tudi ugotovilo, da bo večina držav članic do 15. junija odpravila kontrole na svojih notranjih mejah in s tem povezane omejitve potovanj, ostale pa jim bodo sledile do konca meseca. Ministri so razpravljali tudi o tem, kako dolgo bi bilo treba ohraniti omejitve potovanj v EU, kar zadeva vstop državljanov tretjih držav, ter katera merila in ukrepe bi bilo mogoče uporabiti, ko bi se omejitve začele odpravljati. Soglašali so, da je potreben enoten pristop k postopnemu odpravljanju omejitev nenujnih potovanj v EU ob uporabi jasnih meril, in pozvali Komisijo, naj predlaga nadaljnje korake za usklajeno odpravljanje omejitev na zunanjih mejah.

Na območju EU+ je opaziti nepretrgan pozitiven trend v zvezi z epidemiološkim stanjem. V zadnjih 14 dneh je bilo na območju EU+, razen v nekaj regijah, zabeleženih po manj kot 100 novih okužb na 100 000 prebivalcev. V skladu s sporočilom z dne 13. maja in priporočili v njem se lahko za vse države članice zdaj šteje, da so v prešle najmanj v fazo 1, kot je opredeljena v sporočilu (tj. postopoma so se začele odpravljati omejitve potovanj in kontrole na notranjih mejah).

Nekaj držav članic je že odpravilo kontrole na notranjih mejah in omejitve prostega gibanja znotraj EU, vključno z zahtevami glede karantene po potovanju, da se omogoči tako gibanje, druge pa nameravajo to storiti po 15. juniju 2020. Komisija močno spodbuja preostale države članice, naj do 15. junija 2020 dokončajo postopek odprave kontrol na notranjih mejah in omejitev prostega gibanja znotraj EU.